ANC gaan Gupta-bewerings ondersoek | Maroela Media
Gwede Mantashe, sekretaris-generaal van die ANC, het Sondagaand aan verslaggewers gesê die party sal "ernstige bewerings" oor die Gupta-familie en hul invloed op die party ondersoek.
Mantashe het aan die einde van die drie dag lange nasionale uitvoerende komitee (NUK)- vergadering van die ANC in Pretoria aan verslaggewers gesê die beweerde invloed van die welgestelde Gupta-familie op Zuma sal nou deeglik ondersoek word deur die party. "Die ANC-NUK het 'n openlike en robuuste gesprek gehad oor ernstige bewerings wat die Gupta-familie betref en die beweerde invloed in die aanstelling van ministers, adjunkministers en ander poste in sleutel staatsbeheerde entiteite in hul belang."
Mantashe het gesê sulke dade het geen plek in die ANC of sy regering nie, "aangesien dit die moontlikheid het om die geloofwaardigheid en vertroue van ons mense in die leierskap van hul organisasie, die ANC en sy regering, kan ondermyn". "Ons verwerp die idee van enige onderneming of familie wat só tipe invloed oor die ANC soek, terwyl ons ook die behoefte besef dat ons moet optree om die integriteit van ons regering en ons organisasie te beskerm."
Hy het gesê die NUK het partybeamptes en die nasionale werkkomitee aangesê om alle betrokke inligting oor die bewerings in te samel om die ANC in staat te stel om behoorlik op te tree. "Die ANC versoek al sy lede wat inligting het, om in verbinding te tree met die kantoor van die sekretaris-generaal."
Mantashe het gesê die ANC wil hê sy lede moet voorvalle aanmeld waar hulle deur die omstrede Gupta-familie beïnvloed is, maar gewaarsku dat fluitjieblasers nie immuun is teen 'n geskommel in die parlement nie.
Hy het bygevoeg die persone sal beskerm word, en dit is waarom hulle na vore moet kom, maar hy wil die sluier lig oor die feit dat persone wat na vore kom, immuun sal wees van enige stappe in die organisasie. "Ons kan nie toelaat dat onthullings gebruik word as beskerming nie."
Mantashe het gesê die ANC word altyd geraadpleeg wanneer pres. Jacob Zuma sy kabinet skommel. "Ek weet nie wie in die ANC nie geraadpleeg word nie. Sedert hy [Zuma] in 2009 in sy amp aangestel is, het die president seker gemaak dat hy die top ses [ANC-beamptes] raadpleeg, voor hy sy kabinet saamstel.
"Wanneer hy die lede van die kabinet roep, sit ek langs die president," het Mantashe gesê. "Die rede waarom ek langs hom sit, is nie simbolies nie. Ek sit daar as 'n duidelike teken dat jy deur die ANC ontplooi word in die verantwoordelikheid [van die amp]. Dit het nie verander nie. Ons word op verskeie maniere geraadpleeg wanneer die kabinet geskommel word."
Mantashe het gesê indien skommelinge in die kabinet bespreek moes word by strukture soos die NUK, sou daar "chaos" wees. Hy het gesê die ANC-NUK het opnuut sy onwrikbare steun aan Zuma bevestig.
"Die aanstelling van ministers en adjunkministers is die uitsluitlike prerogatief van die president van die republiek, kragtens die Grondwet. Die ANC bevestig gevolglik steeds sy volle steun aan ons president," het hy bygevoeg.
Die NUK-vergadering het Vrydag begin ná 'n onstuimige week vir die ANC. Adjunkminister Mcebisi Jonas het Woensdag onthul dat die Gupta-familie hom genader het om oor te neem as minister van finansies, 'n paar dae voor Zuma Nhlanhla Nene uit die pos verwyder het. Zuma het Donderdag aan die parlement gesê die Gupta-familie het nog nooit enige kabinetminister aangestel nie. Die Sunday Times het verlede Sondag berig Vytjie Mentor het gesê Zuma was 'n paar jaar gelede teenwoordig toe die Guptas vir haar die pos van minister van openbare ondernemings aangebied het, terwyl Barbara Hogan in die amp gestaan het.
Daar is intussen ook berig die voormalige uitvoerende hoof van die regering se kommunikasiediens, GCIS, Themba Maseko, het Zuma direk geïmpliseer om die Gupta-familie by te staan. Die Sunday Times het berig Zuma het Maseko ontbied voor 'n vergadering met die Guptas in Saxonwold, Johannesburg, en versoek dat hy "hulle sal help".
Ajay Gupta het na bewering tydens die vergadering versoek dat regeringsadvertensies na die New Age-koerant gekanaliseer moet word. Gupta het glo gesê: "Vertel ons waar die geld is, en vertel die departemente om vir julle geld te gee. As hulle weier, sal ons hulle hanteer. As jy 'n probleem het met enige departement, sal ons die ministers ontbied."
Ag asseblief. Asof zuma en sy ministers enigiets sal doen of erken om die laaste druppels uit te wurg uit enige oord. Hulle het gewys wie en wat hulle is. Dink hulle regtig almal weet dit nie. Hulle het hulself gebrandmerk as dit wat hul per implikasie is. Daarvoor gaan hulle duur betaal op d lang duur. Dit behoort hul aanhangers bevrees te maak vir wat voorle
Hoe gaan die uwe die beweringe ondersoek as hy self deul is van die probleem. Die heele ANC gardis het ge sè ANC eerste die land en sy inwooners laaste.
Mantashe verspreek hom so baie ek glo nie eers hy weet meer wat die waarheid is nie hy moet net in gedagte hou ons het nie dieselfde skool kwalifikasies as sy president nie